陳子植草廬成求予賦
作者：林景熙
朝代：宋

paragraphs: 老矣杜陵客，草堂倚江干。
故人相幽築，皇天愍生還。
君家付楚炬，結搆當時囏。
謂得風雅力，竹木供大官。
城邊夜歸鶴，杳杳發長歎。
朱甍昔峨峨，碧草今曼曼。
何如蔭白茅，容膝有餘安。
我哀喪亂餘，人烟半凋殘。
風凄狐兔警，露重星斗寒。
丈夫坐一室，此念馳九寰。
所以草堂人，安得千萬間。